'जो 70 साल में नहीं हुआ, BJP ने 1 साल में कर डाला', महंगाई पर अखिलेश यादव का तंज
समाजवादी पार्टी (सपा) अध्यक्ष अखिलेश यादव ने देश में महंगाई को लेकर भाजपा पर तंज कसते हुए रविवार को कहा कि जो 70 साल में नहीं हुआ, वह भाजपा ने एक साल में कर दिखाया।
लखनऊ: समाजवादी पार्टी (सपा) अध्यक्ष अखिलेश यादव ने देश में महंगाई को लेकर भाजपा पर तंज कसते हुए रविवार को कहा कि जो 70 साल में नहीं हुआ, वह भाजपा ने एक साल में कर दिखाया। अखिलेश यादव ने यहां बयान जारी कर कहा, ''भाजपा सरकार में पेट्रोल-डीजल के दाम इतने बढ़ गए हैं कि मुख्यमंत्री के गृह जनपद गोरखपुर के निकट सीमावर्ती इलाकों के लोग नेपाल जाकर तेल भरवाने को मजबूर हैं। मंहगाई कम करने के नाम पर वोट लेने के बाद क्यों मंहगाई की आग में जला रही है भाजपा? जो महंगाई 70 सालों में भी नहीं आई, उसे भाजपा सरकार ने साल भर में कर डाला।'' उन्होंने कहा ''विकास के नाम पर विनाश का तांडव मचाने वालों ने जनता को मंहगाई, बेरोजगारी और भ्रष्टाचार की आग में झोंक दिया है। अब जनता भाजपा को हमेशा के लिए छुट्टी देने के लिए तैयार बैठी है।'' अखिलेश यादव ने आरोप लगाया कि कानपुर में शौचालय निर्माण के लिए अपनी बुजुर्ग मां को गोद में लिए सरकारी महकमों के चक्कर लगा रहा बेटा 'स्वच्छ भारत' के नाम पर भाजपा सरकार में चल रहे महाभ्रष्टाचार का जीता-जागता सबूत है।इससे पहले अखिलेश यादव ने शनिवार को कहा कि मुख्यमंत्री योगी आदित्यनाथ उत्तर प्रदेश के रहने वाले नही हैं और वह दूसरे प्रदेश से आये हैं किंतु फिर भी यहां के लोगों ने उन्हें स्वीकार किया है, इसलिए उन्हें राज्य की जनता का आभार व्यक्त करना चाहिए।  हालांकि उन्होंने यह स्पष्ट नहीं किया कि मुख्यमंत्री को ‘‘बाहरी’’ बताने के पीछे उनका क्या आशय है?पूर्व मुख्यमंत्री अखिलेश ने दावा किया कि प्रदेश की जनता मौजूदा भाजपा सरकार से परेशान हो चुकी है और अगले चुनाव में समाजवादी पार्टी की सरकार बनने जा रही है। उन्होंने कहा, ‘‘मुख्यमंत्री उत्तर प्रदेश के रहने वाले नही है, वह दूसरे प्रदेश से आये हैं लेकिन फिर भी यहां की जनता ने स्वीकार किया है और इसलिये उन्हें प्रदेश की जनता को धन्यवाद देना चाहिये।’’